ORDE do 3 de maio de 2005 pola que se convoca un concurso público de méritos para a selección de bolseiros de lingua, literatura e cultura galegas para as universidades de: Birmingham, Cork, Lisboa, Padua, Trier e Tubinga.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 16/05/2005

O Goberno galego, a través da Consellería de Educación e Ordenación Universitaria, promove o ensino da lingua, da literatura e da cultura galegas entre a colectividade non galega ou galega que vive no exterior. Este labor de difusión da cultura galega lévase a cabo a través de varias liñas de actuación, entre as que se atopa a creación de centros de estudos en colaboración con máis de corenta universidades. Os centros ofrecen estudos de lingua, literatura e cultura galegas a universidades de fóra de Galicia. Cada centro de estudos créase pola sinatura dun convenio de colaboración entre a consellería e mais a correspondente universidade.
A falta de persoal cualificado para levar a cabo o labor de ensino da lingua, da literatura e da cultura galegas nas universidades receptoras súplese coa convocatoria dun concurso público de méritos para a selección de bolseiros que presten os seus servizos nas propias institucións docentes. En consecuencia,
DISPOÑO:
Artigo 1º.-Obxecto.
Convócase un concurso público de méritos para a selección de bolseiros de lingua, literatura e cultura galegas para as universidades de Birmingham, Cork, Lisboa, Padua, Trier e Tubinga.
Artigo 2º.-Beneficiarios.
1. Poderán participar neste concurso as persoas que teñan a cidadanía española ou sexan nacionais de países membros da Unión Europea e estean en posesión do título de licenciado en filoloxía galega, ou nas subseccións de galego-portugués de filoloxía
hispánica, ou nas subseccións de galaico-portugués de filoloxía románica. No caso dos funcionarios en servizo activo, terán que obter a excedencia voluntaria por interese particular no seu posto de traballo para seren nomeados bolseiros.
2. Quedan excluídas aquelas persoas que, reunindo estes requisitos, están a exercer ou exerceron como bolseiro de lingua, literatura e cultura galegas e que obtivesen praza en anteriores convocatorias.
Artigo 3º.-Duración.
1. O nomeamento dos seleccionados como bolseiros abranguerá o curso académico 2005-2006. Este período inicial de actuación poderase ir renovando, sucesivamente, por anos académicos ata completar unha estadía máxima total (computado o tempo como bolseiro substituto) de cinco anos académicos en calquera institución universitaria, sempre que esta circunstancia non contraveña o que dispón a normativa de cada unha das universidades receptoras en canto á estadía do bolseiro.
2. Para cada unha desas renovacións anuais, o bolseiro deberá reunir, no penúltimo mes do correspondente ano académico, os seguintes requisitos:
-Presentar na Dirección Xeral de Política Lingüística da Consellería de Educación e Ordenación Universitaria a memoria-resumo do ano académico que remata, co visto e prace da universidade.
-Contar con informes favorables, tanto do profesor responsable do Centro de Estudos Galegos da universidade de destino, como da Dirección Xeral de Política Lingüística da Consellería de Educación e Ordenación Universitaria.
3. Unha vez resolto o concurso de acordo co establecido no artigo 10º desta orde, o bolseiro só poderá desenvolver a súa actividade na universidade para a que foi seleccionado.
4. Se, unha vez nomeado, o bolseiro renunciase á praza, esta cubrirase cun candidato entre os solicitantes que concorresen á convocatoria, por orde de puntuación.
5. O disposto no parágrafo anterior tamén será de observancia para a cobertura temporal da praza cando sexa necesaria a substitución do bolseiro nomeado e polo período que dure a causa que a orixina. De ser o caso, será competencia da consellería estimar a procedencia da dita substitución.
Artigo 4º.-Actividade.
O bolseiro encargarase da programación e da organización das necesarias actividades de difusión e promoción da lingua, da literatura e da cultura galegas (non só na universidade, senón tamén dentro do seu ámbito de influencia), baixo a dirección do profesor responsable do Centro de Estudos Galegos, e impartirá a docencia das materias que se concreten no convenio de colaboración que asinen a consellería e mais a universidade respectiva, debendo presentar declaración xustificativa da realización das activi
dades de interese público debidamente confirmada polo responsable do centro. En todo caso, a súa dedicación académica e mais a consideración dentro da universidade axustarase á normativa da propia institución docente.
Artigo 5º.-Dotación económica.
1. A dotación correspondente á axuda do bolseiro financiarase logo da sinatura do correspondente convenio, ben con cargo á subvención que a Consellería de Educación e Ordenación Universitaria lle outorgue a cada unha das universidades, ben directamente pola propia consellería con cargo á aplicación orzamentaria dos orzamentos xerais da Comunidade Autónoma de Galicia para 2005, segundo o que se detalla no seguinte cadro e que para o último trimestre deste ano serán:
Universidade
Aplicación orzamentaria
Importe
Pagamento
Birmingham
07.06.353E.790.0
3.756,25 A
Pola propia universidade
Cork
07.06.353E.790.0
3.756,25 A
Pola propia universidade
Lisboa
07.06.353E.790.0
3.756,25 A
Pola propia universidade
Padua
07.06.353E.780.2
3.756,25 A
Pola Consellería de Educación e Ordenación Universitaria
Trier
07.06.353E.780.2
3.756,25 A
Pola Consellería de Educación e Ordenación Universitaria
Tubinga
07.06.353E.790.0
3.756,25 A
Pola propia universidade
3. Nesa retribución considéranse incluídos todos os conceptos (viaxes, estadía ...).
4. Non obstante o disposto no artigo 6º.2 desta orde, o bolseiro presentará, antes do pagamento de cada ano natural, unha declaración complementaria do conxunto das axudas solicitadas, tanto das aprobadas ou concedidas como das pendentes de resolución, para un mesmo proxecto, das distintas administracións públicas competentes ou das súas entidades vinculadas ou dependentes.
5. O bolseiro queda obrigado a reintegrar, total ou parcialmente, o importe da retribución percibida no suposto de incumprimento ou renuncia das condicións establecidas nesta orde.
6. O bolseiro queda obrigado a facilitar toda a información que lle sexa requirida pola Dirección Xeral de Política Lingüística, así como pola Intervención Xeral da Comunidade Autónoma, o Consello de Contas e o Tribunal de Contas no exercicio das súas funcións de fiscalización e control.
Artigo 6º.-Solicitudes e documentación.
1. As persoas interesadas presentarán a solicitude no rexistro xeral da Consellería de Educación e Ordenación Universitaria, ou por calquera das formas previstas no artigo 38 da Lei 30/1992, de réxime xurídico das administracións públicas e do procedemento administrativo común. Utilizarán o formulario de solicitude que figura como anexo I desta orde e achegarán cando menos a documentación recollida no mencionado anexo.
2. A maiores, as persoas interesadas presentarán coa documentación que se xunte á solicitude, unha declaración do conxunto de todas as solicitudes efectuadas, ou concedidas, para un mesmo proxecto ou actividade, ante as administracións públicas competentes ou outros entes públicos. De non ter solicitada ou concedida ningunha, tamén o farán constar.
Artigo 7º.-Prazos de presentación.
1. O prazo de presentación das solicitudes será de corenta días naturais, contados a partir do día seguinte ao da publicación desta orde no Diario Oficial de Galicia.
2. Os defectos nas solicitudes notificaránselles aos interesados, que terán un prazo de dez días para que emenden os erros ou as omisións. Transcorrido ese prazo, e se non se producise a emenda, as peticións arquivaranse sen máis trámite ou deixaranse sen puntuar os méritos que non se xustifiquen debidamente, segundo corresponda.
Artigo 8º.-Órgano informante.
As solicitudes e a documentación acreditativa examinaraas e valoraraas unha comisión presidida polo director xeral de Política Lingüística e composta polos seguintes membros:
-O subdirector xeral de Promoción e Ensino da Lingua Galega.
-O xefe do Servizo de Plans e Programas de Ensino da Lingua Galega.
-Por parte de cada universidade, un membro (ou persoa na que delegue) da comisión de seguimento prevista no convenio asinado coa Consellería de Educación e Ordenación Universitaria
-Un funcionario da Dirección Xeral de Política Lingüística, que actuará de secretario con voz pero sen voto.
Actuarán como suplentes :
-A xefa do Servizo de Xestión e Promoción Lingüística
-O xefe da Sección de Plans e Programas do Ensino da Lingua Galega.
Artigo 9º.-Criterio de adxudicación.
Para levar a cabo o seu traballo, a comisión valorará os aspectos recollidos no anexo II desta orde, de acordo coa documentación que presente cada aspirante á bolsa.
Artigo 10º.-Resolución.
1. Rematado o seu traballo, a comisión presentaralle un informe ao conselleiro de Educación e Ordenación Universitaria, que resolverá notificándolle á universidade o nomeamento. A aceptación por parte de cada universidade determinará a condición de bolseiro.
2. O prazo máximo para resolver a convocatoria será de seis meses, contados a partir da data de publicación desta orde no Diario Oficial de Galicia.
De non resolverse a convocatoria neste prazo, as solicitudes entenderanse desestimadas.
3. A resolución poralle fin á vía administrativa e notificaráselles aos solicitantes. Contra ela poderán interpor un recurso potestativo de reposición diante do conselleiro de Educación e Ordenación Universitaria no prazo dun mes a partir do día seguinte ao da publicación no Diario Oficial de Galicia, segundo o disposto nos artigos 116 e 117 da Lei 4/1999, de modificación da Lei 30/1992, de réxime xurídico das administracións públicas e do procedemento administrativo común, ou ben directamente un recurso contencioso-administrativo, no prazo de dous meses, ante o Tribunal Superior de Xustiza de Galicia.
Artigo 11º
A resolución prevista no artigo 10º desta orde estará condicionada á sinatura previa dos convenios entre a Consellería de Educación e Ordenación Universitaria e cada unha das respectivas universidades.
Artigo 12º
A resolución prevista no artigo 10º desta orde poderá ser modificada polo conselleiro de Educación e Ordenación Universitaria, por alteración das condicións que se tiveron en conta para a selección do bolseiro, e, en todo caso, pola obtención concorrente de axudas e subvencións outorgadas por outras administracións ou entes públicos ou privados, estatais ou internacionais. O acto polo que se acorde a modificación da resolución será ditado logo da instrución do correspondente expediente no que se lles dará audiencia ás persoas interesadas.
Artigo 13º
Esta orde réxese polo establecido no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia (DOG do 11 de decembro) en todo aquilo que non se opoña ao Decreto lexislativo 1/1999, do 7 de outubro, de réxime financeiro e orzamentario de Galicia, na última redacción dada na Lei 14/2004, do 29 de decembro, de medidas tributarias e de réxime administrativo
Disposicións derradeiras
Primeira.-Facúltase o director xeral de Política Lingüística para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde adáptase ao carácter básico do texto articulado da Lei 38/2003, do 17 de novembro, de aplicación xeral de subvencións e ao seu desenvolvemento.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 6 de maio de 2005.
Celso Currás Fernández
Conselleiro de Educación e Ordenación Universitaria
ANEXO II
1. Formación.
1.1. Polo título de doutor: 2 puntos.
1.2. Por cada licenciatura (ou título declarado legalmente equivalente) distinto do exixido: 0,5 puntos (máx. 2 puntos).
1.3. Asistencia a actividades de formación, relacionados coa lingua, a literatura e a cultura galegas: ata 2 puntos.
2. Actividade xeral.
2.1. Impartición de cursos, conferencias, relatorios etc., relacionados coa lingua, a literatura e a cultura galegas: ata 2 puntos.
2.2. Organización de actividades de difusión e promoción da lingua, a literatura e a cultura galegas: ata 1 punto.
2.3. Publicacións relacionadas coa lingua, a literatura e a cultura galegas: ata 2 puntos.
2.4. Docencia no ensino regrado de lingua, a literatura e a cultura galegas: ata 2 puntos.
3. Experiencia e coñecementos.
3.1. Experiencia na organización de actividades de difusión e promoción da lingua, da literatura e da cultura galegas en universidades de fóra de Galicia: ata 1 punto.
3.2. Coñecemento da comunidade autónoma ou do país no que se encontra a universidade solicitada, e da súa situación sociocultural: ata 1 punto.
3.3. Coñecemento do idioma ou idiomas propios da universidade solicitada (distintos do español): ata 2 puntos.
4. Interese do proxecto de traballo: ata 4 puntos.
5. Adecuación ao posto de traballo de acordo co expediente académico presentado: ata 4 puntos.
6. Entrevista persoal: ata 5 puntos.
CONSELLERÍA DE POLÍTICA AGROALIMENTARIA E
DESENVOLVEMENTO RURAL